b'\n_START_ARTICLE_\nJohannes (evankelista)\n_START_SECTION_\nTulee Kristuksen opetuslapseksi\n_START_PARAGRAPH_\nJohannes esiteltiin Jeesukselle Kristukselle vuoden 29 syksyll\xc3\xa4. H\xc3\xa4n todenn\xc3\xa4k\xc3\xb6isesti seurasi Jeesusta Galileaan ja n\xc3\xa4ki omin silmin h\xc3\xa4nen ensimm\xc3\xa4isen ihmeens\xc3\xa4 Kaanassa. H\xc3\xa4n on saattanut seurata Jeesusta Galileasta Jerusalemiin ja taas paluumatkalla Samarian halki Galileaan. Perusteena on h\xc3\xa4nen kertomuksensa eloisuus, josta syntyy vaikutelma tapahtumien silminn\xc3\xa4kij\xc3\xa4n kuvauksesta. Kertomuksessa ei kuitenkaan sanota suoraan, oliko Johannes n\xc3\xa4iss\xc3\xa4 tapahtumissa mukana. Jossain vaiheessa Johannes kuitenkin jatkoi kalastajan ty\xc3\xb6t\xc3\xa4\xc3\xa4n viel\xc3\xa4 jonkin aikaa Jeesukseen tutustumisensa j\xc3\xa4lkeenkin. Kun Jeesus seuraavana vuonna k\xc3\xa4veli pitkin Galileanmeren rantaa, Jaakob ja Johannes olivat is\xc3\xa4ns\xc3\xa4 Sebedeuksen kanssa veneess\xc3\xa4 kunnostamassa verkkojaan. Jeesus kutsui heid\xc3\xa4t kokoaikaiseen ty\xc3\xb6h\xc3\xb6n \xe2\x80\x9dihmisten kalastajiksi\xe2\x80\x9d, ja Luukas kirjoittaa: \xe2\x80\x9d He vetiv\xc3\xa4t veneet maihin ja j\xc3\xa4tt\xc3\xa4en kaiken l\xc3\xa4htiv\xc3\xa4t seuraamaan Jeesusta". My\xc3\xb6hemmin sek\xc3\xa4 Johannes ett\xc3\xa4 Jaakob valittiin Jeesuksen Kristuksen apostoleiksi._NEWLINE_Johannes oli yksi kolmesta Jeesuksen l\xc3\xa4heisimm\xc3\xa4st\xc3\xa4 seuraajista. Pietari, Jaakob ja Johannes vietiin vuorelle, jolla Jeesuksen muoto muuttui Matt. 17:1\xe2\x80\x932 Mark. 9:2). Pietari, Jaakob ja Johannes olivat ainoat apostolit, joiden sallittiin tulla Jeesuksen kanssa Jairoksen taloon. T\xc3\xa4m\xc3\xa4n saman kolmikon Jeesus vei kavaltamisy\xc3\xb6n\xc3\xa4\xc3\xa4n muita kauemmas Getsemanen puutarhaan, vaikka eiv\xc3\xa4t hek\xc3\xa4\xc3\xa4n tuolloin t\xc3\xa4ysin tajunneet tilanteen merkityst\xc3\xa4 vaan nukahtivat kolme kertaa ja Jeesuksen t\xc3\xa4ytyi her\xc3\xa4tt\xc3\xa4\xc3\xa4 heid\xc3\xa4t. Johanneksen paikka oli l\xc3\xa4hinn\xc3\xa4 Jeesusta t\xc3\xa4m\xc3\xa4n viett\xc3\xa4ess\xc3\xa4 viimeist\xc3\xa4 kertaa pesahia ja asettaessa Herran ehtoollisen. Johannes oli se opetuslapsi, jolle uskottiin Jeesuksen kuollessa teht\xc3\xa4v\xc3\xa4ksi huolehtia Jeesuksen \xc3\xa4idist\xc3\xa4.\n_START_SECTION_\nJohanneksen evankeliumi\n_START_PARAGRAPH_\nJohannes ei evankeliumissaan kertaakaan k\xc3\xa4yt\xc3\xa4 omaa nime\xc3\xa4\xc3\xa4n. Johannesta kutsutaan Sebedeuksen pojaksi, ja my\xc3\xb6s evankeliumissa mainitun "opetuslapsen, jota Jeesus rakasti", on yleens\xc3\xa4 selitetty tarkoittavan Johannesta.  Kun evankeliumissa puhutaan Johannes Kastajasta, h\xc3\xa4nt\xc3\xa4 nimitet\xc3\xa4\xc3\xa4n vain \xe2\x80\x9dJohannekseksi\xe2\x80\x9d toisin kuin muussa evankeliumeissa. Muiden kirjoittajien oli teht\xc3\xa4v\xc3\xa4 ero n\xc3\xa4iden kahden Johanneksen v\xc3\xa4lill\xc3\xa4._NEWLINE_Historioitsija Eusebius (n. v. 260\xe2\x80\x93342) mainitsee Irenaeuksen sanoneen, ett\xc3\xa4 evankeliumi olisi kirjoitettu Efesoksessa tai sen l\xc3\xa4hist\xc3\xb6ll\xc3\xa4: \xe2\x80\x9dMy\xc3\xb6s Johannes, Herran opetuslapsi, joka oli nojautunut h\xc3\xa4nen rintaansa vasten, julkaisi evankeliumin, oleskellessaan Efesossa Aasiassa.\xe2\x80\x9d_NEWLINE_Evankeliumi kirjoitettiin perim\xc3\xa4tiedon mukaan noin vuonna 100. Yksi todiste t\xc3\xa4m\xc3\xa4n ajankohdan puolesta on Egyptist\xc3\xa4 l\xc3\xb6ydetty Johanneksen evankeliumin katkelma, joka tunnetaan nyky\xc3\xa4\xc3\xa4n Rylands 457 -papyruksena (P52) ja joka sis\xc3\xa4lt\xc3\xa4\xc3\xa4 Johanneksen 18. luvun jakeet 31\xe2\x80\x9333, 37 ja 38. Sit\xc3\xa4 s\xc3\xa4ilytet\xc3\xa4\xc3\xa4n John Rylandsin kirjastossa Manchesterissa Englannissa. Siit\xc3\xa4, miten se tukee sit\xc3\xa4 perim\xc3\xa4tietoa, ett\xc3\xa4 Johannes kirjoitti tuon kirjan ensimm\xc3\xa4isen vuosisadan lopulla, sir Frederic Kenyon sanoi vuonna 1949 julkaistussa kirjassaan The Bible and Modern Scholarship sivulla 21: \xe2\x80\x9dNiin pieni kuin se siis onkin, se riitt\xc3\xa4\xc3\xa4 todistamaan, ett\xc3\xa4 t\xc3\xa4st\xc3\xa4 evankeliumista tehty k\xc3\xa4sikirjoitus oli liikkeell\xc3\xa4 noin vuosina 130\xe2\x80\x93150 luultavasti Egyptin maaseudulla, mist\xc3\xa4 se l\xc3\xb6ydettiin. Vaikka laskisimme v\xc3\xa4himm\xc3\xa4n mahdollisen ajan teoksen kulkeutumiselle kirjoituspaikastaan, sekin siirt\xc3\xa4isi kirjoitusajan taaksep\xc3\xa4in niin l\xc3\xa4helle ensimm\xc3\xa4isen vuosisadan viimeisen vuosikymmenen perinteist\xc3\xa4 aikam\xc3\xa4\xc3\xa4r\xc3\xa4\xc3\xa4, ettei ole en\xc3\xa4\xc3\xa4 mit\xc3\xa4\xc3\xa4n syyt\xc3\xa4 asettaa perim\xc3\xa4tiedon paikkansapit\xc3\xa4vyytt\xc3\xa4 kyseenalaiseksi.\xe2\x80\x9d_NEWLINE_Osia luvuista 10 ja 11 on my\xc3\xb6s Chester Beatty -papyrus nro 1:ss\xc3\xa4 (P45), ja melkoinen osa koko kirjasta l\xc3\xb6ytyy 200-luvun alkupuolelta per\xc3\xa4isin olevasta Papyrus Bodmer II:sta (P66).\n_START_SECTION_\nKatolisessa kirkossa\n_START_PARAGRAPH_\nKatolisessa kirkossa Johannesta muistetaan 27. joulukuuta pyh\xc3\xa4n apostolin ja evankelista Johanneksen juhlana. Yhteens\xc3\xa4 23 paavilla on ollut paavillisena nimen\xc3\xa4 Johannes ja kahdella nimi Johannes Paavali. H\xc3\xa4nt\xc3\xa4 pidet\xc3\xa4\xc3\xa4n parkitsijoiden, rakkauden, uskollisuuden, yst\xc3\xa4vyyksien, kirjoittajien, kirjojen myyjien, kirjojen sitojien, julkaisijoiden, teologien, maalaajien, litografistien, Italian, Umbrian, New Mexicon, Ohion ja Wisconsinin suojeluspyhimyksen\xc3\xa4. Katolisuudessa Johanneksen tunnuksia ovat muun muassa malja ja k\xc3\xa4\xc3\xa4rme. Paavillinen basilika Basilica di San Giovanni in Laterano on omistettu osittain h\xc3\xa4nelle Jeesuksen ja pyh\xc3\xa4n Johannes Kastajan lis\xc3\xa4ksi._NEWLINE_Muita Johannes-nimisi\xc3\xa4 kanonisoituja henkil\xc3\xb6it\xc3\xa4 ovat pyh\xc3\xa4 Johannes Kastaja (kuollut n. 31\xe2\x80\x9336), pyh\xc3\xa4 Johannes Khrysostomos (n. 347\xe2\x80\x93407), pyh\xc3\xa4 Johannes I (kuollut 526), pyh\xc3\xa4 Johannes Damaskolainen (syntynyt 676) jakamattoman kirkon aikana. Katolisuudessa: pyh\xc3\xa4 Johannes Nepomukilainen (1340\xe2\x80\x931393), pyh\xc3\xa4 John Capistran (1385\xe2\x80\x931456), pyh\xc3\xa4 John Fisher (1459\xe2\x80\x931535), pyh\xc3\xa4 Jumalan Johannes (1495\xe2\x80\x931550), pyh\xc3\xa4 Ristin Johannes (1542\xe2\x80\x931591), pyh\xc3\xa4 Jean-Fran\xc3\xa7ois R\xc3\xa9gis (1597\xe2\x80\x931640), pyh\xc3\xa4 Jean-Baptiste de La Salle (1651\xe2\x80\x931719), pyh\xc3\xa4 Jean-Baptiste-Marie Vianney (1786\xe2\x80\x931859) ja pyh\xc3\xa4 Giovanni Bosco (1815\xe2\x80\x931907).\n_START_SECTION_\nOrtodoksisessa kirkossa\n_START_PARAGRAPH_\nOrtodoksisessa kirkossa Johannekselle on annettu lis\xc3\xa4nimi Teologi h\xc3\xa4nen evankeliuminsa ylevyyden vuoksi. Johannesta muistetaan h\xc3\xa4nen muistop\xc3\xa4iv\xc3\xa4n\xc3\xa4\xc3\xa4n 8. toukokuuta ja kuolinp\xc3\xa4iv\xc3\xa4n\xc3\xa4\xc3\xa4n 26. syyskuuta.'